

|  |
| --- |
| **Skeda tas-Sommarju Eżekuttiv** |
| Valutazzjoni tal-Impatt dwar proposta għal Regolament tal-Parlament Ewropew u tal-Kunsill dwar it-tisħiħ tas-sigurtà tal-karti tal-identità taċ-ċittadini tal-Unjoni u tad-dokumenti ta’ residenza maħruġa liċ-ċittadini tal-Unjoni u lill-membri tal-familja tagħhom li jeżerċitaw id-dritt tagħhom ta’ moviment liberu |
| **A. Ħtieġa li tittieħed azzjoni** |
| **Għaliex? X’inhi l-problema li qed tiġi indirizzata?** Massimu ta’ 11-il linja |
| Il-problemi ewlenin indirizzati mill-inizjattiva, li jaffettwaw il-moviment liberu u s-sigurtà interna, huma:* sigurtà insuffiċjenti tal-karti tal-identità nazzjonali u d-dokumenti ta’ residenza maħruġa mill-membri tal-familja li mhumiex mill-UE;
* aċċettazzjoni insuffiċjenti mill-entitajiet pubbliċi u privati tal-karti tal-identità u tad-dokumenti ta’ residenza;
* kumplessità fil-ħruġ, fl-ittrattar u fl-amministrazzjoni ta’ dawn id-dokumenti.

Dawn il-problemi huma xprunati prinċipalment minn differenzi u inkonsistenza fil-format, fid-disinn u t-tqassim tal-karti tal-identità u tad-dokumenti ta’ residenza, u koordinazzjoni, sensibilizzazzjoni u taħriġ insuffiċjenti għall-partijiet interessati involuti fl-ittrattar ta’ dawn id-dokumenti. Dawn il-problemi jagħmluha aktar diffiċli biex jiġi identifikat b’mod affidabbli d-detentur tad-dokument u jiġu awtentikati d-dokumenti u jiżdied ir-riskju li dawn jintużaw ħażin jew jiġu rifjutati bi żball (pereżempju fi qsim tal-fruntieri, waqt reġistrazzjoni amministrattiva, meta jiġu aċċessati servizzi). Dan kollu jwassal għal piż konsiderevoli u kost għal (a) iċ-ċittadini tal-UE u l-membri tal-familja tagħhom meta jivvjaġġaw jew jeżerċitaw id-dritt tagħhom għal moviment liberu; (b) awtoritajiet pubbliċi, bħal gwardji tal-fruntiera; u (c) entitajiet tas-settur pubbliku u privat, bħas-servizzi tas-sigurtà soċjali, banek u linji tal-ajru. |
| **X'mistennija tikseb din l-inizjattiva?** Massimu ta’ tmien linji |
| **L-objettiv ġenerali** tal-proposta huwa doppju:• li titjieb is-sigurtà fl-UE u mal-fruntieri tagħha;• li jiġi ffaċilitat id-dritt taċ-ċittadini tal-UE li jiċċaqilqu u jirrisjedu liberament fl-UE.**L-objettivi speċifiċi tal-proposta** huma: • li titjieb l-aċċettazzjoni u l-awtentikazzjoni tal-karti tal-identità u d-dokumenti ta’ residenza u jitnaqqas il-frodi tad-dokumenti;• li titjieb l-identifikazzjon tan-nies abbażi tad-dokumenti tal-identità;• li titqajjem kuxjenxa dwar dawn id-dokumenti u d-drittijiet marbuta magħhom, inkluż permezz ta’ taħriġ;• li tiġi ssimplifikata l-ħajja ta’ kuljum għaċ-ċittadini, titnaqqas il-burokrazija żejda u jitnaqqsu l-ispejjeż għall-partijiet interessati kollha. |
| **X’inhu l-valur miżjud ta’ azzjoni fil-livell tal-UE (sussidjarjetà)** Massimu ta’ seba’ linji |
| Tenħtieġ azzjoni tal-UE biex tippromwovi l-moviment liberu tal-persuni u jiżdied il-livell tas-sigurtà fl-UE billi ż-żewġ kwistjonijiet għandhom dimensjoni transfruntiera u ma jistgħu jiġu indirizzati mill-Istati Membri individwali biss. Jenħtieġu miżuri konsistenti u xierqa biex jiġu indirizzati l-problemi identifikati. Dan jeħtieġ approċċ komuni madwar l-UE kollha biex ikun hemm konsistenza mar-regoli l-ġodda dwar il-format u l-elementi ta’ sigurtà tad-dokumenti tal-identità u ta’ residenza u tiġi promossa l-kooperazzjoni transfruntiera. Jekk ma jiġux koordinati l-miżuri nazzjonali, dawn jistgħu joħolqu aktar problemi (u konsegwentement spejjeż sinifikanti) għaċ-ċittadini Ewropej, għall-awtoritajiet nazzjonali jew għan-negozji/għas-settur privat.  |

|  |
| --- |
| **B. Soluzzjonijiet** |
| **X’għażliet ta’ politika leġiżlattivi u mhux leġiżlattivi ġew ikkunsidrati? Hemm għażla ppreferuta jew le? Għaliex?** Massimu ta’ 14-il linja |
| L-għażliet huma raggruppati: (a) karti tal-identità; (b) dokumenti ta’ residenza u (c) proċess, biex jirriflettu l-miżuri speċifiċi meħtieġa biex jiġu indirizzati l-problemi ta’ kull grupp. Dawn ma jistgħux jitqabblu ma’ xulxin.**Għażla 0:** iż-żamma tal-*istatus quo*;**Għażliet ID: format u sigurtà tal-karti tal-identità****- ID SOFT):** miżuri mhux leġiżlattivi relatati mal-karti tal-identità (bħas-sensibilizzazzjoni u t-taħriġ)**- ID 1):** ID SOFT, flimkien mat-twaqqif ta’ rekwiżiti minimi komuni għall-format u s-sigurtà tal-karti tal-identità**- ID 2):** ID SOFT, flimkien ma’ ID 1), b’format komuni għall-karti tal-identità, inkluż marki tas-swaba’ obbligatorji**- ID3):** ID SOFT bil-possibbiltà li tinħareġ karta tal-identità tal-UE flimkien ma’ karti tal-identità nazzjonali**Għażliet RES: format u sigurtà tad-dokumenti ta’ residenza****- RES SOFT):** miżuri mhux leġiżlattivi relatati mad-dokumenti ta’ residenza**- RES 1):** RES SOFT flimkien mal-armonizzazzjoni ta’ ammont limitat ta’ dejta tad-dokumenti ta’ residenza**- RES 2):** RES SOFT flimkien ma’ RES 1) b’format komuni għad-dokumenti ta’ residenza tal-membri tal-familja li mhumiex mill-UE.**- RES 3):** RES SOFT flimkien ma’ RES 1) b’format komuni għad-dokumenti ta’ residenza kollha,**Għażliet PROCESS: proċess biex jinħarġu dokumenti u tinqasam informazzjoni bejn l-Istati Membri****- PROCESS SOFT)**: jiġu promossi aktar għażliet u għażliet aħjar biex jintalbu u jinħarġu dokumenti- **PROCESS 1):** PROCESS SOFT u l-kapaċità li jinħarġu karti tal-identità permezz ta’ netwerks konsulariL-**għażliet ippreferuti huma ID 1), RES 2) u PROCESS SOFT)**. |
| **Liema għażla u min jappoġġaha?** Massimu ta’ seba’ linji |
| Il-Konklużjonijiet tal-Kunsill jisħqu fuq l-importanza tas-sigurtà tal-karti tal-identità u d-dokumenti ta’ residenza. Ħafna awtoritajiet nazzjonali u NGOs jappoġġjaw miżuri ta’ liġijiet mhux vinkolanti għat-tipi kollha ta’ dokumenti (l-għażliet SOFT kollha). Xi awtoritajiet nazzjonali li jindirizzaw il-kwistjoni dwar il-moviment liberu (AT, CZ, HR, DK, NL, MT u PL) ma jarawx il-ħtieġa għal leġiżlazzjoni, filwaqt li oħrajn jiffavorixxu l-introduzzjoni ta’ elementi minimi għall-karti tal-identità (ID 1) (BG, CY, DE, EE, EL, FI, IE, PT, RO, SI u SK). Diversi awtoritajiet nazzjonali (CY, DK, EE, FR, EL u LU) jiffavorixxu mill-inqas l-armonizzazzjoni tal-karti ta’ residenza għal membri tal-familja li mhumiex mill-UE abbażi tal-format uniformi għall-permessi ta’ residenza (RES 2). Il-parti l-kbira taċ-ċittadini tal-UE li ġew ikkonsultati jappoġġjaw l-armonizzazzjoni usa’ tal-UE tal-karti tal-identità (ID 2), u jaqblu ma’ armonizzazzjoni ġenerali tad-dokumenti ta’ residenza (RES 3). |
| **C. Impatti tal-għażla ppreferuta** |
| **X’inhuma l-benefiċċji tal-għażla ppreferuta (jekk hemm, inkella x’inhuma dawk ewlenin)?** Massimu ta’ 12-il linja |
| L-għażliet ippreferuti se jkollhom benefiċċji diretti f’ħafna oqsma, għalkemm dawn mhumiex faċilment kwantifikabbli. L-evidenza disponibbli turi li titjib fl-aċċettazzjoni tad-dokumenti u fis-sigurtà tad-dokumenti se jwassal għal iffrankar dirett u rikorrenti tal-ispejjeż u tnaqqis fil-piż amministrattiv għaċ-ċittadini u l-membri tal-familja tagħhom, l-amministrazzjonijiet pubbliċi (pereżempju gwardji tal-fruntiera li jikkontrollaw id-dokumenti) u l-operaturi ta' servizzi pubbliċi u privati (pereżempju linji tal-ajru, saħħa, banek u fornituri tal-assigurazzjoni u tas-sigurtà soċjali).Il-benefiċċji indiretti tal-għażliet preferuti se jinkludu tnaqqis fil-frodi tad-dokumenti u fis-serq ta’ identità u titjib ġenerali fil-livell tas-sigurtà (tnaqqis tal-kriminalità, frodi u terroriżmu) fl-UE u mal-fruntieri tagħha. Il-moviment liberu tal-persuni wkoll se jiġi ffaċilitat, għaliex id-dokumenti mtejba jkunu jippermettu użu aktar mgħaġġel, aktar faċli u aktar sigur tad-dokumenti. |

|  |
| --- |
| **X’inhuma l-kostijiet tal-għażla ppreferuta (jekk hemm, inkella x'inhuma dawk ewlenin)?** Massimu ta’ 12-il linja |
| Il-miżuri tal-liġijiet mhux vinkolanti jistgħu jiġu adattati għall-ħtiġijiet tal-Istati Membri.L-ispiża ta’ konformità (ta’ darba) ta’ introduzzjoni gradwali fid-dokumenti aġġornati se tvarja minn Stat Membru għal ieħor, skont il-kwalità tad-dokumenti attwalment maħruġa. F’ħafna każijiet, il-kostijiet se jiġu minimizzati billi l-intorduzzjoni gradwali tiġi allinjata maċ-ċiklu tas-sostituzzjoni naturali tad-dokumenti. Għall-karti tal-identità nazzjonali u l-karti ta’ residenza għall-membri tal-familja li mhumiex mill-UE, l-Istati Membri jistgħu jibnu fuq l-infrastruttura eżistenti (apparat għall-qari tal-karti, skanners tad-dokumenti, tagħmir biex tittieħed u tiġi vverifikata dejta bijometrika) u l-proċessi ta’ produzzjoni għall-passaporti u l-permessi ta’ residenza. Mhumiex mistennija kostijiet amministrattivi u regolatorji addizzjonali sinifikanti.Biex ikun hemm benefiċċji aktar mgħaġġla fuq is-sigurtà, l-eliminazzjoni gradwali ta’ karti tal-identità aktar dgħajfa se toħloq kostijiet f’għadd ta’ Stati Membri. L-eliminazzjoni gradwali ta’ karti ta’ residenza li mhumiex konformi għall-membri tal-familja li mhumiex mill-UE wkoll se jwasslu għal xi kostijiet addizzjonali (ta’ darba). Dawn il-kostijiet se jkunu proporzjonati mal-ħeffa tal-eliminazzjoni gradwali.Jekk il-kostijiet ta’ konformità għal dokumenti ġodda humiex se jiġu trasferiti fuq iċ-ċittadini jiddependi mill-aministrazzjonijiet tal-Istati Membri, L-għażla ppreferuta mhu se jkollha l-ebda impatt sinifikanti fuq il-kost tan-negozji. |
| **Kif se jintlaqtu n-negozji, l-SMEs u l-mikrointrapriżi?** Massimu ta’ tmien linji |
| L-għażla ppreferuta se tippermetti li n-negozji, inklużi l-SMEs u l-mikrointrapriżi, ikollhom aktar fiduċja fid-dokumenti ta’ identifikazzjoni ppreżentati mill-klijenti potenzjali minn Stati Membri oħra u għaldaqstant jitwessgħu l-opportunitajiet tan-negozji. Dan huwa ta’ interess partikolari għall-intrapriżi iżgħar li ma għandhomx il-mezzi finanzjarji u personali biex jiżviluppaw proċessi, kompetenza u taħriġ tal-persunal biex jindirizzaw l-identifikazzjoni tad-dokumenti b’mod korrett, It-titjib fil-konsistenza fir-rigward tat-tipi diversi ta’ dokumenti se joffri wkoll xi opportunitajiet għall-produtturi tal-karti.  |
| **Se jkun hemm impatti sinifikanti fuq il-baġits u l-amministrazzjonijiet nazzjonali?** Massimu ta’ erba’ linji |
| L-impatti finanzjarji se jvarjaw minn Stat Membru għal ieħor, skont il-firxa tal-bidliet meħtieġa (spiża ta’ konformità għal introduzzjoni gradwali) u kemm jiġi implimentat malajr dan it-titjib (spiża ta’ konformità għal eliminazzjoni gradwali). Il-kostijiet jiġu minimizzati billi t-tibdil mistenni jkun sinkronizzat fil-parti l-kbira tiegħu maċ-ċiklu ta’ sostituzzjoni naturali.L-amministrazzjonijiet nazzjonali kollha eventwalment se jibbenefikaw mill-iffrankar fil-ħin fl-amministrazzjoni u fis-servizzi pubbliċi.  |
| **Se jkun hemm xi impatti sinifikanti oħra?** Massimu ta’ sitt linji  |
| L-għażla ppreferuta se jkollha impatt fuq id-drittijiet fundamentali, u b’mod partikulari fir-rigward tal-Artikolu 7 tal-Karta dwar ir-rispett għall-ħajja privata u l-Artikolu 8 dwar id-dritt għall-protezzjoni tad-dejta personali. Se jiġi segwit l-istess approċċ bħal-leġiżlazzjoni tal-UE dwar il-passaporti bijometriċi u l-permessi ta’ residenza. Se jitqiesu sensitivitajiet speċifiċi rigward il-ġbir tad-dejta bijometrika tal-minorenni. L-għażla ppreferuta se tiżgura salvagwardji u tiggarantixxi d-dritt tas-suġġett tad-dejta li huwa applikabbli skont ir-Regolament Ġenerali dwar il-Protezzjoni tad-Dejta inkluż id-dritt għal rimedju effettiv. |
| **D. Segwitu** |
| **Meta se tiġi rieżaminata l-politika?** Massimu ta’ erba’ linji  |
| *Apparti monitoraġġ regolari, ġie propost li l-Kummissjoni tippreżenta rapport ta’ implimentazzjoni lill-Parlament Ewropew u lill-Kunsill tliet snin wara d-dħul fis-seħħ tal-miżuri leġiżlattivi.*  |